钦定古今图书集成/理学汇编/学行典/第082卷 > 礼记 > 《杂记下》
## 钦定古今图书集成/理学汇编/学行典/第082卷 > 礼记 > 《杂记下》

君子有五耻：“居其位，无其言，君子耻之；有其言，无其
行，君子耻之；既得之而又失之，君子耻之；地有馀而
民不足，君子耻之；众寡均而倍焉，君子耻之。”

〈大全〉严陵方氏曰：“君子居其位，将以行道。道非言，无自而行，居其位而无其言，是备位耳。孟子曰：‘立乎人之本朝而道不行，耻也’。其谓是欤？言之者众而行之者寡，言之为易而行之为难，有其言而无其行，是空言耳。孔子曰：‘古者言之不出，耻躬之不逮也’。又曰：‘君子耻其言而过其行’。其谓是欤？君子进以礼，位固不可以”苟得；退以义，则位又不可以苟失；既得之而又失之，则非义而退矣。孔子曰：“邦有道，贫且贱焉，耻也。”其谓是欤？政不足以聚人，则民不繁；民不繁则有旷土矣，故地有馀而民不足。《曲礼》曰：“地广大，荒而不治。”此亦士之辱也。其谓是欤？术不足以使人，则事不逮；事不逮则有废功，故众寡均而倍焉。孟子曰：“地丑德齐，莫能相尚。”其谓是欤？所谓众寡均而倍者，彼力均于此，而我功少于彼也。虽然，孔子尝谓：“鄙夫事君，其未得之，患不得之；既得之，患失之。”此乃言既得之，又失之。盖鄙夫之心在乎固其位，君子之心在乎称其位。势不足以固其位而失之者，鄙夫所患也；德不足以称其位而失之者，君子“所耻也。”